CELEX: 
Language: mt
Date: 2018-07-12 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2016/438 f’dak li għandu x’jaqsam mad-dmirijiet ta’ salvagwardja tad-depożitarji

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Raġunijiet u għanijiet tal-proposta 
            
            
               Ir-Regolament Delegat  tal-Kummissjoni (UE) 2016/438
                  1
               , li jissupplimenta d-Direttiva 2009/65/KE
                  2
                kif emendata bid-Direttiva 2014/91/UE
                  3
               , jispeċifika ulterjorment id-dmirijiet tad-depożitarji rigward is-salvagwardja tal-assi tal-klijenti tal-UCITS. L-Artikolu 22a(3)(c) tad-Direttiva 2009/65/KE jesiġi li meta depożitarju jiddelega funzjonijiet ta’ salvagwardja lil partijiet terzi (kustodji), l-assi jridu wkoll ikunu segregati fil-livell tad-delegat. L-Artikolu 16 tar-Regolament (UE) 2016/438 jagħti dettalji dwar kif dan l-obbligu għandu jiġi ssodisfat. L-esperjenza miksuba mit-13 ta’ Ottubru 2016 wriet li hemm bżonn ta’ aktar kjarifika dwar ir-rekwiżiti stabbiliti fl-Artikolu 22a(3)(c) tad-Direttiva 2009/65/KE.
            
            
               Il-Kummissjoni Ewropea tirrikonoxxi li l-liġijiet dwar it-titoli u l-insolvenza mhumiex armonizzati fil-livell Ewropew. Madankollu, huwa essenzjali li jkun hemm regoli komuni biex tiġi żgurata l-protezzjoni ta’ assi salvagwardjati mid-depożitarji jew mill-kustodji għall-klijenti tagħhom. Jenħtieġ li dan iwassal għal identifikazzjoni ċara tal-assi li jappartjenu lill-UCITS partikolari u l-protezzjoni ta’ dawn l-assi f’każ ta’ insolvenza tad-depożitarju jew tal-kustodju. Id-dispożizzjonijiet dedikati tad-Direttiva 2009/65/KE u tar-Regolament (UE) 2016/438 isegwu dawn l-objettivi. Madankollu, l-applikazzjonijiet diverġenti mill-awtoritajiet kompetenti nazzjonali u l-parteċipanti fis-suq tal-obbligi tad-depożitarji rigward is-salvagwardja tal-assi tal-klijenti tal-UCITS għandhom ir-riskju li jdgħajfu l-objettivi segwiti mill-atti legali tal-UE msemmija hawn fuq. Il-Kummissjoni għalhekk qed tipproponi emendi għar-Regolament (UE) 2016/438 biex tiċċara dawn ir-regoli sabiex tiġi ffaċilitata l-interpretazzjoni uniformi tagħhom.
            
            
               Din il-proposta ssegwi fuq l-opinjoni tal-Awtorità Ewropea dwar it-Titoli u s-Swieq (ESMA) fir-rigward tas-segregazzjoni tal-assi
                  4
               . L-ESMA identifikat kwistjonijiet fejn il-fehma fost il-partijiet ikkonċernati hija differenti u stiednet lill-Kummissjoni biex tiċċara ċerti obbligi tad-depożitarji f’każ li jiddelegaw il-funzjonijiet ta’ salvagwardja lil partijiet terzi. L-ESMA qed tipproponi li r-rekwiżiti ta’ segregazzjoni tal-assi jiġu definiti aħjar u kkumplimentati b’salvagwardji addizzjonali, b’mod partikolari r-rekwiżit li kuntrattwalment jiġi assigurat fluss suffiċjenti ta’ informazzjoni bejn id-depożitarju u l-kustodju jew is-sottokustodju. Hija tissuġġerixxi wkoll it-tisħiħ tar-rekwiżit li s-sistemi taż-żamma tar-rekords u tar-rikonċiljazzjoni jkunu preċiżi, inkluż l-ikkalibrar tal-frekwenza ta’ rikonċiljazzjonijiet rigward il-frekwenza tal-attivitajiet ta’ negozjar relatati mal-assi kollha li jistgħu jinżammu f’kont omnibus.
            
            
               Konsistenza mad-dispożizzjonijiet eżistenti fil-qasam ta’ politika
            
            
               Din il-proposta tissupplimenta d-Direttiva 2009/65/KE emendata bid-Direttiva 2014/91/UE. Hija timmodifia r-Regolament Delegat (UE) 2016/438 L-Artikolu 16 ta’ dan ir-Regolament ġie interpretat minn xi wħud bħala li jirrikjedi kontijiet separati għal kull depożitarju u għal kull tip ta’ fond li għandhom jinħolqu f’kull livell tal-katina ta’ kustodja. Madankollu, din il-proposta għandha l-għan li jiġi ċċarat li l-UCITS, l-AIFs u l-assi l-oħra tal-klijenti jistgħu jitħalltu ma’ oħrajn fil-livell tal-ewwel kustodju bil-kundizzjoni li fil-bidu jinżammu mill-istess depożitarju (jew inizjalment jinżammu mill-istess kustodju meta dan tal-aħħar jiddelega ulterjorment il-kustodja tal-assi ’l isfel fil-katina tal-kustodja).
            
            
               Il-Kummissjoni tqis li (i) inkisbet biżżejjed esperjenza mill-13 ta’ Ottubru 2016 biex tikkonkludi li l-obbligi għad-depożitarji stabbiliti fl-Artikolu 22a(3)(c) tad-Direttiva 2009/65/KE jridu jiġu ċċarati aktar; (ii) l-opinjoni tal-ESMA tirrifletti valutazzjoni teknika bir-reqqa tar-regoli dwar il-funzjoni ta’ salvagwardja; u (iii) hemm ħtieġa urġenti biex tiġi pprovduta aktar ċarezza f’dak li għandu x’jaqsam mar-regoli dwar is-segregazzjoni tal-assi biex tiġi żgurata l-applikazzjoni uniformi tagħhom madwar l-UE. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Qabel ma tiżviluppa l-opinjoni tagħha, l-ESMA kkonsultat mal-pubbliku darbtejn: mill-1 ta’ Diċembru 2014 sat-30 ta’ Jannar 2015 u mill-21 ta’ Ġunju sat-23 ta’ Settembru 2016. L-ESMA rċeviet rispettivament 38 u 44 dokument ta’ pożizzjoni bi tweġiba għall-ewwel u t-tieni dokumenti ta’ konsultazzjoni, u b’hekk inġabru l-pożizzjonijiet dettaljati ta’ diversi partijiet ikkonċernati dwar dan is-suġġett. Il-Kummissjoni bbażat ħidmietha fuq l-opinjoni tal-ESMA tat-20 ta’ Lulju 2017 u għalhekk il-Kummissjoni ma wettqitx konsultazzjoni ġdida pubblika qabel l-abbozzar ta’ din il-proposta. Il-Kummissjoni nediet konsultazzjoni pubblika miftuħa mid-29 ta’ Mejju sas-26 ta’ Ġunju 2018 u din il-proposta tinkorpora t-talba rikorrenti mill-industrija li tiġi differita d-data ta’ bidu għall-applikazzjoni għal tmintax-il xahar. Barra minn hekk, il-Kummissjoni kkunsidrat il-kummenti li tejbu ċ-ċarezza globali tat-test legali.
            
            
               3.ELEMENTI ĠURIDIĊI TAL-ATT DELEGAT
            
            
               Il-proposta tkopri l-emendi li ġejjin tar-Regolament Delegat (UE) 2016/438:
            
            
               L-Artikolu 13(1)(c) huwa emendat biex jipprevedi l-fatturi li jenħtieġ li jiddeterminaw il-frekwenza ta’ rikonċiljazzjoni bejn il-kontijiet ta’ titoli finanzjarji tad-depożitarju u r-rekords interni u dawk ta’ partijiet terzi li lilhom ikunu ġew iddelegati l-funzjonijiet ta’ salvagwardja. Il-frekwenza ta’ negozjar tal-klijenti tal-UCITS tad-depożitarju kif ukoll it-tranżazzjonijiet imwettqa minn klijenti oħra, li l-assi tagħhom jinżammu fl-istess kont omnibus, iridu jiġu kkunsidrati.
            
            
               L-Artikolu 13(2) huwa emendat biex jeżiġi li d-depożitarju jżomm rekord f’kont ta’ strumenti finanzjarji miftuħ f’isem klijent tal-UCITS jew f’isem il-kumpanija maniġerjali li taġixxi f’isem il-UCITS, li turi li l-assi miżmuma f’kustodja minn parti terza jappartjenu għal klijent partikolari tal-UCITS. Id-depożitarju jrid dejjem ikollu stampa sħiħa tal-assi tal-klijenti tiegħu tal-UCITS fejn tkun ġiet iddelegata l-kustodja tal-assi lil parti terza.
            
            
               L-Artikolu 15 huwa akkumpanjat mill-paragrafu 2a biex jippreskrivi d-dettalji minimi li jenħtieġ li jidhru fil-kuntratt ta’ bejn id-depożitarju u parti terza dwar id-delega tal-kustodja tal-assi tal-klijenti tal-UCITS tad-depożitarju. Id-depożitarju jrid ikun jista’ jidentifika l-entitajiet kollha fil-katina tal-kustodja u jiżgura l-aċċess għall-informazzjoni rilevanti kollha fil-pussess tal-parti terza biex ikun jista’ jivverifika l-kwantità ta’ strumenti finanzjarji, identifikati permezz ta’ kodiċi ISIN jew ta’ identifikatur ekwivalenti, li jinżammu f’kustodja mill-parti terza. Jekk il-parti terza teħtieġ li tiddelega l-funzjoni ta’ kustodja lil parti terza oħra, id-dispożizzjoni proposta tipprevedi li l-parti terza ta’ delega tikseb permezz ta’ kuntratt mill-parti terza l-oħra, id-drittijiet ekwivalenti għal dawk li hija stess tat lid-depożitarju. 
            
            
               L-Artikolu 16 huwa emendat biex jiġu ċċarati r-rekwiżiti ta’ segregazzjoni tal-assi ta’ partijiet terzi (kustodji) li lilhom tkun ġiet fdata l-kustodja tal-assi tal-UCITS. Kustodju jista’ jżomm l-assi tal-klijenti tal-AIF u tal-UCITS u ta’ klijenti oħra ta’ depożitarju wieħed fl-istess kont omnibus, sakemm l-assi tiegħu stess, l-assi proprjetarji tad-depożitarju u l-assi li jappartjenu lil klijenti oħra tal-parti terza jinżammu f’kontijiet ta’ strumenti finanzjarji seggregati. Biex jiżguraw li jkun hemm aktar protezzjoni tal-assi u jiġi ffaċilitat id-dmir tad-depożitarju ta’ sorveljanza tal-assi fdati, il-kustodji jridu joħorġu dikjarazzjoni għad-depożitarji kull meta ssir bidla relatata mal-assi salvagwardjati.  Soluzzjonijiet teknoloġiċi ġodda jistgħu jkunu partikolarment utli biex jiffaċilitaw dan il-proċess. Il-fatturi li jiddeterminaw il-frekwenza ta’ rikonċiljazzjoni jirriflettu dawk stabbiliti fl-emenda għall-Artikolu 13(1)(c) tar-Regolament Delegat. 
            
            
               Il-punti (d) u (e) tal-Artikolu 17(2) u l-paragrafu (3) tal-Artikolu 17 qed jitħassru peress li qed jiġi propost li dawn jiddaħħlu fl-Artikolu 16(1) tar-Regolament Delegat li jikkonċerna l-obbligi taż-żamma tar-rekords u t-trażmissjoni ta’ informazzjoni rilevanti lid-depożitarji li taffettwa l-istatus ta’ assi tal-UCITS salvagwardjati. Dan huwa rilevanti għall-monitoraġġ tal-assi tad-depożitarji salvagwardjati minn kull parti terza li lilha tkun ġiet fdata din il-funzjoni, irrispettivament minn jekk il-parti terza tkunx tinsab ġewwa jew barra l-UE.
            
            
               Il-paragrafu (3) tal-Artikolu 22 qed jinbidel biex jintroduċi korrezzjoni ta’ żball editorjali fir-Regolament Delegat (UE) 2016/438: minflok ma ssir referenza għal evidenza dokumentarja msemmija fil-paragrafu 1 tal-Artikolu 22, jenħtieġ li din id-dispożizzjoni tirreferi għal evidenza dokumentarja msemmija fil-paragrafu 2. 
            
         
         
            
            
                
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 12.7.2018
            
            
               li jemenda r-Regolament Delegat (UE) 2016/438 f’dak li għandu x’jaqsam mad-dmirijiet ta’ salvagwardja tad-depożitarji 
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS)
                  5
               , u partikolarment l-Artikolu 26b tagħha,
            
            
                Billi:
            
            
               (1)Minħabba liġijiet nazzjonali li jvarjaw dwar it-titoli u l-insolvenza, li mhumiex armonizzati fil-livell tal-Unjoni, hemm diverġenza fil-livell ta’ protezzjoni għal strumenti finanzjarji miżmuma f’kustodja għal klijenti tal-Impriżi għall-Investiment Kollettiv f’Titoli Trasferibbli (“UCITS”) minn riskji ta’ insolvenza. Sabiex tiġi żgurata protezzjoni b’saħħitha tal-assi tal-klijenti kif previst fid-Direttiva 2009/65/KE, filwaqt li jiġu pprovduti rekwiżiti tal-liġi nazzjonali aktar b’saħħithom fir-rigward ta’ dawn l-oqsma mhux armonizzati, huwa neċessarju li jiġu ċċarati l-obbligi relatati mas-salvagwardja tal-assi stabbiliti fid-Direttiva 2009/65/KE. 
            
            
               (2)Fil-preżent, l-awtoritajiet kompetenti u l-industrija japplikaw ir-rekwiżiti tas-segregazzjoni tal-assi stabbiliti fir-Regolament Delegat (UE) 2016/438 b’mod differenti. Filwaqt li d-depożitarji, li huma fl-ewwel livell ta’ katina ta’ kustodja, għandhom l-obbligu li jipprovdu l-possibbiltà lil kont individwali li jżomm strumenti finanzjarji għal kull klijent tal-UCITS, huwa neċessarju li jiġi ċċarat li meta l-funzjoni ta’ kustodja tiġi delegata lil parti terza, jenħtieġ li din tal-aħħar tkun tista’ żżomm l-assi tal-klijenti ta’ depożitarju wieħed, inklużi l-assi għal UCITS u l-Fondi ta’ Investiment Alternattivi (“AIFs”), f’kont omnibus. Jenħtieġ li dan il-kont omnibus jeskludi dejjem l-assi proprjetarji tad-depożitarju u l-assi proprjetarji tal-parti terza kif ukoll l-assi li jappartjenu lil klijenti oħra tal-parti terza. Bl-istess mod, f’każijiet fejn il-funzjoni ta’ kustodja tiġi ddelegata ulterjorment, jenħtieġ li s-sottokustodju jkun jista’ jżomm l-assi tal-klijenti tal-kustodju ta’ delega, f’kont omnibus. Jenħtieġ li dan il-kont omnibus jeskludi dejjem l-assi proprjetarji tas-sottokustodju u l-assi proprjetarji tal-kustodju ta’ delega kif ukoll l-assi li jappartjenu lil klijenti oħra tas-sottokustodju. Dan huwa meħtieġ sabiex jintlaħaq bilanċ tajjeb bejn l-effiċjenza tas-suq u l-protezzjoni tal-investitur.
            
            
               (3)Sabiex jiġi minimizzat ir-riskju ta’ telf ta’ assi miżmuma f’kontijiet omnibus ta’ strumenti finanzjarji pprovduti minn partijiet terzi, li lilhom tkun ġiet iddelegata l-funzjoni ta’ kustodja, jenħtieġ li l-frekwenza ta’ rikonċiljazzjonijiet bejn il-kontijiet u r-rekords tat-titoli finanzjarji ta’ depożitarju ta’ klijent UCITS u l-parti terza jew bejn partijiet terzi, meta l-funzjoni ta’ kustodja tkun ġiet iddelegata aktar ’l isfel fil-katina tal-kustodja, tiżgura trażmissjoni f’waqtha tal-informazzjoni rilevanti lid-depożitarju. Barra minn hekk, il-frekwenza ta’ dawn ir-rikonċiljazzjonijiet jenħtieġ li tiddependi fuq kull moviment f’dan il-kont omnibus, inklużi transazzjonijiet li għandhom x’jaqsmu mal-assi li jappartjenu lil klijenti oħra tad-depożitarju li jinżammu fl-istess kont omnibus bħall-assi tal-UCITS.
            
            
               (4)Jenħtieġ li d-depożitarju jkun jista’ jkompli jwettaq id-dmirijiet tiegħu b’mod effettiv meta l-kustodja tal-assi tal-klijenti UCITS tiegħu tiġi delegata lil parti terza. Huwa għalhekk meħtieġ li d-depożitarju jintalab iżomm rekord fil-kont ta’ strumenti finanzjarji li jkun fetaħ f’isem UCITS jew f’isem il-kumpanija maniġerjali li taġixxi f’isem l-UCITS, li turi li l-assi miżmuma f’kustodja minn parti terza jappartjenu lil dik l-UCITS partikolari. 
            
            
               (5)Biex tissaħħaħ il-pożizzjoni tad-depożitarji fir-rigward ta’ partijiet terzi li lilhom tiġi ddelegata l-kustodja tal-assi, jenħtieġ li din ir-relazzjoni tiġi dokumentata permezz ta’ kuntratt ta’ delega bil-miktub Jenħtieġ li dan il-kuntratt jippermetti lid-depożitarju jieħdu l-passi kollha neċessarji biex ikun żgurat li l-assi miżmuma f’kustodja jkunu salvagwardjati kif xieraq u li l-parti terza tikkonforma f’kull ħin mal-kuntratt ta’ delega u mar-rekwiżiti tad-Direttiva 2009/65/KE u tar-Regolament Delegat (UE) 2016/438
                  6
               . Barra minn hekk, jenħtieġ li d-depożitarju u l-parti terza jaqblu formalment dwar jekk il-parti terza hijiex permessa li tkompli tiddelega l-funzjonijiet ta’ kustodja. F’dak il-każ, jenħtieġ li l-kuntratt bejn il-parti terza ta’ delega u l-parti terza li lilha jkunu ġew delegati ulterjorment il-funzjonijiet ta’ kustodja, ikun soġġett għad-drittijiet u l-obbligi li huma ekwivalenti għal dawk stabbiliti bejn id-depożitarju u l-parti terza ta’ delega. 
            
            
               (6)Sabiex jippermetti lid-depożitarju jwettaq il-funzjonijiet tiegħu jeħtieġ li tissaħħaħ is-sorveljanza tad-depożitarji fuq il-partijiet terzi, irrispettivament minn jekk ikunux jinsabu ġewwa jew barra l-Unjoni Jenħtieġ li d-depożitarji jivverifikaw jekk l-istrumenti finanzjarji tal-UCITS jkunux reġistrati b’mod korrett fil-kotba ta’ dawn il-partijiet terzi. Jenħtieġ li r-reġistri miżmuma minn partijiet terzi jkunu preċiżi biżżejjed biex ikunu jistgħu jiġu identifikati n-natura, il-post u s-sjieda tal-assi. Biex jiġi ffaċilitat it-twettiq effettiv tad-dmirijiet tad-depożitarji, jenħtieġ li l-partijiet terzi jipprovdulhom dikjarazzjoni dwar kull bidla li taffettwa l-assi miżmuma f’kustodja għal klijenti UCITS tad-depożitarji. 
            
            
               (7)Sabiex tittejjeb iċ-ċarezza u ċ-ċertezza legali tar-Regolament Delegat (UE) 2016/438, huwa meħtieġ li jiġu emendati ċerti referenzi interni li huma żbaljati. Għaldaqstant jenħtieġ li r-Regolament Delegat (UE) 2016/438 jiġi emendat skont dan.
            
            
               (8)Biex id-depożitorji jkollhom żmien biżżejjed biex jadattaw għal dawn ir-rekwiżiti l-ġodda, jenħtieġ li d-data ta’ applikazzjoni tiġi differita għal tmintax-il xahar wara l-pubblikazzjoni ta’ dan ir-Regolament f’Il-Ġurnal Uffiċjali tal-Unjoni Ewropea. 
            
            
               (9)Il-miżuri introdotti b’dan ir-Regolament huma skont l-opinjoni tal-Awtorità Ewropea dwar it-Titoli u s-Swieq
                  7
               .
            
            
               (10)Il-miżuri introdotti b'dan ir-Regolament huma skont l-opinjoni tal-grupp ta' esperti tal-Kumitat Ewropew tat-Titoli.
            
         
         
            
               (11)Għaldaqstant ir-Regolament Delegat (UE) 2016/438 jenħtieġ li jiġi emendat skont dan. 
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat (UE) 2016/438 huwa emendat kif ġej:
            
            
            
                 
            
            
               (1)L-Artikolu 13 huwa emendat kif ġej:
            
            
               (a)il-paragrafu 1huwa emendat kif ġej:
            
            
               (i) il-punt (c) jinbidel b’dan li ġej:
            
            
               “(c)ir-rikonċiljazzjonijiet jitwettqu ta’ spiss skont kemm meħtieġ bejn il-kontijiet interni u r-rekords tad-depożitarju u dawk ta' kull parti terza li lilha tkun ġiet iddelegata s-salvagwardja skont l-Artikolu 22a tad-Direttiva 2009/65/KE;”
            
            
               (ii) jiżdied it-tieni subparagrafu li ġej:
            
            
               “Fir-rigward tal-punt (c) tal-ewwel subparagrafu, il-frekwenza ta’ rikonċiljazzjonijiet għandha tiġi stabbilita fuq il-bażi ta’ dawn li ġejjin:
            
            
               (a)l-attività kummerċjali normali tal-UCITS;
            
            
               (b)kull operazzjoni li sseħħ barra mill-attività normali tan-negozjar; 
            
            
               (c)kull operazzjoni li sseħħ f’isem kull klijent ieħor li l-assi tiegħu jinżammu mill-parti terza fl-istess kont ta’ strumenti finanzjarji bħal dak tal-assi tal-UCITS.”;
            
            
               (b)il-paragrafu 2 jinbidel b’dan li ġej:
            
            
               “2. 
                     Meta depożitarju jkun iddelega l-funzjonijiet ta' salvagwardja tiegħu fir-rigward ta' assi miżmuma f’kustodja, lil parti terza skont l-Artikolu 22a tad-Direttiva 2009/65/KE, għandu jibqa' soġġett għar-rekwiżiti tal-punti minn (a) sa (e) tal-paragrafu 1. Id-depożitarju għandu wkoll jiżgura li l-parti terza tikkonforma mar-rekwiżiti tal-punti minn (b) sa (g) tal-paragrafu 1;”; 
            
            
               (2)fl-Artikolu 15, jiddaħħal il-paragrafu 2a li ġej:
            
            
               “2a
                     Kuntratt li bih id-depożitarju jaħtar parti terza biex iżżomm l-assi tal-klijenti UCITS ta’ dan id-depożitarju f’kustodja, għandu jinkludi tal-anqas id-dispożizzjonijiet li ġejjin:
            
            
               (a)garanzija tad-dritt tad-depożitarju għall-informazzjoni, l-ispezzjoni, u l-aċċess għar-rekords u l-kontijiet ta’ strumenti finanzjarji rilevanti tat-tielet parti li qed issomm l-assi f’kustodja biex id-depożitarju jkun jista’ jwettaq is-sorveljanza u l-obbligi tad-diliġenza dovuta u b’mod partikolari jippermettu lid-depożitarju li:
            
         
         
            
               (i) jidentifika l-entitajiet kollha fil-katina sħiħa tal-kustodja; 
            
            
               (ii) jivverifika li l-kwantità tal-istrumenti finanzjarji identifikati rreġistrati fil-kontijiet tal-istrumenti finanzjarji miftuħa fil-kotba tad-depożitarju f’isem l-UCITS jew f’isem il-kumpanija maniġerjali li taġixxi f’isem il-UCITS, tkun taqbel mal-kwantità tal-istrumenti finanzjarji identifikati miżmuma f’kustodja mill-parti terza għal dik l-UCITS kif irreġistrat fil-kont ta’ strumenti finanzjarji miftuħ fil-kotba tal-parti terza;
            
            
               (iii) jivverifika li l-kwantità ta’ strumenti finanzjarji identifikati, li huma rreġistrati u miżmuma f’kont ta’ strumenti finanzjarji miftuħ fid-Depożitarju Ċentrali tat-Titoli (“CSD”- Central Securities Depository) tal-emittenti, jew l-aġent tiegħu, f’isem parti terza f’isem il-klijenti tagħha, tkun taqbel mal-kwantità ta’ strumenti finanzjarji identifikati rreġistrati fil-kontijiet tal-istrumenti finanzjarji miftuħa fil-kotba tad-depożitarju f’isem f’kull wieħed mill-klijenti tal-UCITS tiegħu jew f’isem il-kumpanija maniġerjali li taġixxi f’isem l-UCITS.
            
            
               (b)dettalji tad-drittijiet u l-obbligi ekwivalenti miftiehma bejn il-parti terza u parti terza oħra, f’każ ta’ iktar delega tal-funzjonijiet ta’ kustodja.”; 
            
            
               (3)fl-Artikolu 16, il-paragrafu 1 jinbidel b’dan li ġej:
            
            
               “1.
                     Meta l-funzjonijiet ta' salvagwardja jkunu ġew delegati kompletament jew parzjalment lil parti terza, depożitarju għandu jiżgura li l-parti terza li lilha jkunu ġew iddelegati l-funzjonijiet ta' salvagwardja skont l-Artikolu 22a tad-Direttiva 2009/65/KE, taġixxi skont l-obbligu tas-segregazzjoni stabbilit fil-punt (c) tal-Artikolu 22a(3) ta’ dik id-Direttiva filwaqt li jiżgura u jivverifika li l-parti terza: 
            
            
               (a)tirreġistra kif xieraq l-istrumenti finanzjarji kollha identifikati fil-kont ta’ strumenti finanzjarji li jinfetaħ fil-kotba tal-parti terza, sabiex jinżammu f’kustodja l-istrumenti finanzjarji għall-klijenti tad-depożitarju, li jeskludi l-istrumenti finanzjarji proprjetarji tad-depożitarju u tal-parti terza u tal-klijenti l-oħra tal-parti terza, biex id-depożitorju jkun jista’ jaqbel mal-kwantità tal-istrumenti finanzjarji identifikati rreġistrati fil-kontijiet miftuħa fil-kotba tad-depożitarju f’isem kull wieħed mill-klijenti tiegħu tal-UCITS jew f’isem il-kumpanija maniġerjali li taġixxi f’isem l-UCITS; 
            
            
               (b)iżżomm ir-rekords u l-kontijiet tal-istrumenti finanzjarji kollha meħtieġa biex id-depożitarju jkun jista’ f’kull ħin u mingħajr dewmien jiddistingwi l-assi tal-klijenti tad-depożitarju mill-assi proprji tal-parti terza, l-assi tal-klijenti l-oħra tal-parti terza u l-assi miżmuma għad-depożitarju f’ismu stess; 
            
            
               (c)iżżomm rekords u kontijiet ta’ strumenti finanzjarji b’mod li jiżgura l-preċiżjoni tagħhom, u b’mod partikolari li l-korrispondenza tagħhom għall-assi jinżammu sikuri, għall-klijenti UCITS tad-depożitarju u li abbażi tagħhom id-depożitarju jkun jista’ f’kull ħin jistabbilixxi n-natura preċiża, il-pożizzjoni u l-istatus tas-sjieda ta’ dawn l-assi;
            
            
               (d)tipprovdi lid-depożitarju b’dikjarazzjoni, fuq bażi regolari u kull meta sseħħ bidla fiċ-ċirkostanzi, filwaqt li tagħti dettalji dwar l-assi tal-klijenti tad-depożitarju tal-UCITS;
            
            
               (e)twettaq rikonċiljazzjonijiet, ta’ spiss kemm ikun meħtieġ, bejn il-kontijiet tal-istrumenti finanzjarji tagħha u r-rekords interni u dawk tal-parti terza li lilha jkunu ġew iddelegati l-funzjonijiet ta’ kustodja skont il-punt (c) tal-Artikolu 22a(3) tad-Direttiva 2009/65/KE. 
            
            
               Il-frekwenza tar-rikonċiljazzjoni għandha tiġi determinata f’konformità mal-Artikolu 13(1);
            
            
               (f)tintroduċi arranġamenti organizzazzjonali adegwati biex timminimizza r-riskju ta' telf jew ta’ tnaqqis fl-istrumenti finanzjarji, jew ta' drittijiet marbuta ma' dawk l-istrumenti finanzjarji minħabba użu ħażin tal-istrumenti finanzjarji, frodi, amministrazzjoni ħażina, żamma ta’ records inadegwata jew negliġenza;
            
            
               (g)ikollha flus tal-UCITS f'kont jew kontijiet ma' bank ċentrali ta' pajjiż terz jew istituzzjoni ta' kreditu awtorizzata f'pajjiż terz, sakemm ir-rekwiżiti superviżorji u regolatorji prudenzjali applikati għall-istituzzjonijiet ta' kreditu f'dak il-pajjiż terz ikunu meqjusa mill-awtoritajiet kompetenti tal-Istat Membru ta' domiċilju tal-UCITS bħala mill-inqas ekwivalenti għal dawk applikati fl-Unjoni, f'konformità mal-punt (c) tal-Artikolu 22(4) tad-Direttiva 2009/65/KE.”;
            
            
               (4)L-Artikolu 17 huwa emendat kif ġej:
            
            
               (a)Fil-paragrafu 2, il-punt (a) jinbidel b’dan li ġej:
            
            
               tirċievi parir legali minn persuna fiżika jew ġuridika indipendenti li tikkonferma li l-liġi applikabbli ta' insolvenza tirrikonoxxi s-segregazzjoni tal-assi tal-klijenti tad-depożitarju mill-assi tal-parti terza nnifisha stess, mill-assi tal-klijenti l-oħra tal-parti terza, mill-assi miżmuma mill-parti terza għal kont proprju tad-depożitarju u li l-assi tal klijenti UCITS tad-depożitarju ma jifformawx parti mill-patrimonju tal-parti terza f’kaz ta’ insolvenza u ma jkunux disponibbli biex jitqassmu fost, jew jiġu realizzati għall-benefiċċju ta' kredituri tal-parti terza li lilha jkunu ġew delegati funzjonijiet ta' salvagwardja skont l-Artikolu 22a tad-Direttiva 2009/65/KE;
            
            
               (b)Fil-paragrafu 2 il-punti (d) u (e) jitħassru;
            
            
               (c)Il-paragrafu 3 jitħassar.
            
            
               (5)Fl-Artikolu 22 il-paragrafu 3 jinbidel b’dan li ġej:
            
         
         
            
               Il-kumpanija maniġerjali jew il-kumpanija ta' investiment għandha turi lill-awtorità kompetenti tal-Istat Membru ta' domiċilju tal-UCITS li hija sodisfatta bil-ħatra tad-depożitarju u li l-ħatra hi biss fl-interess tal-UCITS u tal-investituri tal-UCITS. Il-kumpanija maniġerjali jew il-kumpanija ta' investiment għandha tagħmel l-evidenza dokumentata msemmija fil-paragrafu 2 disponibbli għall-awtorità kompetenti tal-Istat Membru ta' domiċilju tal-UCITS.
            
            
               Artikolu 2 
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. 
            
            
            
               Huwa għandu japplika mid-DATA [l-OP idaħħal id-data tal-ewwel jum wara tmintax-il xahar wara l-pubblikazzjoni].
            
            
               Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
            
            
               Magħmul fi Brussell, 12.7.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament Delegat tal-Kummissjoni (UE) 2016/438 tas-17 ta’ Diċembru 2015 li jissupplimenta d-Direttiva 2009/65/KE tal-Parlament Ewropew u tal-Kunsill fir-rigward tal-obbligi tad-depożitarji, ĠU L 78, 24.03.2016, p. 11.
               
               
                  
                     (2)
                  
                        Id-Direttiva 2009/65/KE tal-Parlament Ewropew u tal-Kunsill, tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS), ĠU L 302, 17.11.2009, p. 32.
               
               
                  
                     (3)
                  
                        Id-Direttiva 2014/91/UE tal-Parlament Ewropew u tal-Kunsill tat-23 ta' Lulju 2014 li temenda d-Direttiva 2009/65/KE dwar il-koordinazzjoni ta' liġijiet, regolamenti u dispożizzjonijiet amministrattivi fir-rigward tal-impriżi ta' investiment kollettiv f'titoli trasferibbli (UCITS) fir-rigward tal-funzjonijiet tad-depożitarji, il-politiki tar-remunerazzjoni u s-sanzjonijiet, ĠU L 257, 28.08.2014, p. 186.
               
               
                  
                     (4)
                  
                        L-Opinjoni tal-ESMA, 20.07.2017, 34-45-277.
               
               
                  
                     (5)
                  
                        ĠU L 302, 17.11.2009, p.32. 
               
               
                  
                     (6)
                  
                        Ir-Regolament Delegat tal-Kummissjoni (UE) 2016/438 tas-17 ta' Diċembru 2015 li jissupplimenta d-Direttiva 2009/65/KE tal-Parlament Ewropew u tal-Kunsill fir-rigward tal-obbligi tad-depożitarji, ĠU L 78, 24.3.2016, p.11-30.
               
               
                  
                     (7)
                  
                        L-Opinjoni tal-ESMA, 20.07.2017, 34 45 277.